Návrh nariadenie rady, ktorým sa mení a dopĺňa nariadenie rady (ES) č. 733/2008 o podmienkach, ktorými sa riadi dovoz poľnohospodárskych výrobkov pochádzajúcich z tretích krajín po havárii v jadrovej elektrárni v Černobyle /* KOM/2009/0276 v konečnom znení - ACC 2009/0079 */





[pic] | KOMISIA EURÓPSKYCH SPOLOČENSTIEV | Brusel, 18.6.2009 KOM(2009) 276 v konečnom znení 2009/0079 (ACC) Návrh NARIADENIE RADY, ktorým sa mení a dopĺňa nariadenie Rady (ES) č. 733/2008 o podmienkach, ktorými sa riadi dovoz poľnohospodárskych výrobkov pochádzajúcich z tretích krajín po havárii v jadrovej elektrárni v Černobyle DÔVODOVÁ SPRÁVA Historický základ Prvou reakciou Spoločenstva na haváriu v Černobyle bolo prijatie odporúčania Komisie určeného členským štátom, ktoré sa týkalo koordinácie vnútroštátnych opatrení podniknutých v súvislosti s poľnohospodárskymi výrobkami v dôsledku rádioaktívneho spadu[1]. Po ňom nasledovalo rozhodnutie Komisie[2], ktorým sa pozastavilo uvádzanie určitých krajín na zozname krajín, z ktorých členské štáty povoľujú dovozy živých zvierat a čerstvého mäsa. 12. mája 1986 Rada prijala nariadenie, ktorým sa predbežne pozastavuje dovoz určitých poľnohospodárskych výrobkov pochádzajúcich z určitých tretích krajín[3]. Keďže tieto opatrenia zakazujúce dovoz boli časovo obmedzené, Rada ich nahradila nariadením, ktorým sa povoľovalo obnovenie dovozu za určitých podmienok. Týmto nariadením sa ustanovili najvyššie povolené úrovne rádioaktívneho cézia v dovážaných výrobkoch, pričom súlad s nimi museli kontrolovať dovážajúce členské štáty[4]. Rada začala od konca roku 1987[5] využívať článok 133 (bývalý článok 113) Zmluvy o ES ako právny základ pre prijímanie nariadení predlžujúcich obdobie platnosti kontrolného systému; právnym základom pritom bolo nariadenie Rady (EHS) č. 737/90[6] prijaté v roku 1990. Toto nariadenie sa potom niekoľkokrát predĺžilo, pričom sa doň zapracovali určité zmeny. Posledné predĺženie platnosti systému Spoločenstva na kontrou dovozov poľnohospodárskych výrobkov po havárii v Černobyle, na obdobie desiatich rokov, pochádza z marca 2000[7]. V rámci zjednodušenia postupu sa ďalej nariadenie Rady (EHS) č. 737/90, ktoré bolo niekoľkokrát zmenené a doplnené, prekodifikovalo v roku 2008 na nariadenie Rady (ES) č. 733/2008[8]. Od roku 1990 prijala Komisia v rámci „komitologického postupu“ niekoľko nariadení, ktorými vymedzila rozsah kontrolného systému a postupov vykonávania nariadenia Rady (EHS) č. 737/90, a najmä zoznam poľnohospodárskych výrobkov s pôvodom v tretích krajinách, ktoré musia podliehať kontrolám na hraniciach Európskej únie. Tento zoznam a časom vyvíjal a v súčasnosti obsahuje určité živé zvieratá určené na porážku, mäso (vrátane diviny), mliekarenské výrobky, prírodný med, nepestované huby a určité divo rastúce bobuľoviny[9]. Kontrola dovozu, ktorú členským štátom ukladajú právne predpisy Spoločenstva, samozrejme musí zohľadňovať stupeň kontaminácie krajiny pôvodu. Na základe atlasu sedimentácie nánosov rádioaktívneho cézia v Európe[10], ale predovšetkým na základe výsledkov obhliadok na mieste, Komisia v roku 1999 rozhodla, že určité kategórie výrobkov pochádzajúcich z tretích krajín by sa mali podrobiť prísnejšej kontrole[11]. Cieľ návrhu Cieľom návrhu je predĺžiť o desať rokov systém kontroly súladu s najvyššími povolenými úrovňami rádioaktivity poľnohospodárskych výrobkov ustanovenými v nariadení (ES) č. 733/2008 (kodifikované znenie nariadenia Rady (EHS) č. 737/90, ktorého platnosť bola predĺžená nariadením Rady (ES) č. 686/95 do 31. marca 2000 a nariadením Rady (ES) č. 616/2000 do 31. marca 2010). Toto predĺženie je opodstatnené, pretože dôvody prijatia nariadenia Rady 737/90 a jeho predchádzajúcich predĺžení zostávajú platné. Kontaminácia určitých poľnohospodárskych výrobkov s pôvodom v tretích krajinách, ktoré boli najväčšmi postihnuté nehodou, rádioaktívnym céziom ešte vždy presahuje najvyššie povolené úrovne ustanovené v nariadení z roku 1990. Celý rad výrobkov vyrábaných z druhov, ktoré žijú alebo rastú v prírodných a poloprírodných oblastiach, môže dosahovať vysokú úroveň kontaminácie céziom 137 a postupné znižovanie týchto úrovní u týchto výrobkov v podstatnej miere súvisí s fyzikálnym polčasom rozpadu tohto rádionuklidu, ktorý je 30 rokov. To sa potvrdilo v rámci štúdie iniciovanej Komisiou o „potenciálnych dovozoch poľnohospodárskych výrobkov obsahujúcich rádioaktívne cézium v koncentráciách, ktoré presahujú najvyššie hodnoty povolené ES, do členských štátov“. Zmluvný partner prezentoval výsledky štúdie a jej odporúčania na zasadnutí ad hoc výboru ustanoveného podľa článku 5 nariadenia Rady (ES) č. 733/2008 (predtým článok 7 nariadenia (EHS) č. 737/90), ktoré sa konalo v decembri 2007. Na základe výsledkov štúdie výbor odporučil, aby všetky výrobky uvedené v súčasnom zozname zostali v tomto zozname a podliehali kontrolám na hraniciach Európskej únie. Navyše, ako sa navrhovalo v štúdii, výbor dospel k záveru, že by bolo vhodné predĺžiť platnosť ustanovení nariadenia Rady (ES) č. 733/2008 najmenej o desať rokov. Uskutočnila sa aj konzultácia so skupinou odborníkov uvedenou v článku 31 Zmluvy o Euratome o vhodnosti ďalšieho predĺženia platnosti ustanovení nariadenia Rady (ES) č. 733/2008 na jej zasadnutí 26. novembra 2008. Skupina vydala priaznivé stanovisko k návrhu Komisie a dospela k záveru, že také predĺženie by bolo vhodné. Nakoniec treba pripomenúť, že nariadením Rady (Euratom) č. 3954/87[12] sa umožňuje v prípade budúcej jadrovej havárie alebo rádiologickej núdzovej situácie zaviesť prostredníctvom nariadenia Komisie rôzne všeobecnejšie orientované obmedzenia, a keby sa takéto obmedzenia zaviedli, došlo by k nezrovnalostiam s obmedzeniami ustanovenými v nariadení (ES) č. 733/2008. Preto je potrebné potvrdiť ustanovenie, že toto nariadenie sa automaticky zruší v prípade, ak by nadobudlo platnosť skôr menované nariadenie. 2009/0079 (ACC) Návrh NARIADENIE RADY, ktorým sa mení a dopĺňa nariadenie Rady (ES) č. 733/2008 o podmienkach, ktorými sa riadi dovoz poľnohospodárskych výrobkov pochádzajúcich z tretích krajín po havárii v jadrovej elektrárni v Černobyle RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133, so zreteľom na návrh Komisie, keďže: 1. Nariadením (ES) č. 733/2008[13], ktoré je kodifikovaným znením zrušeného nariadenia (EHS) č. 737/90 o podmienkach, ktorými sa riadi dovoz poľnohospodárskych výrobkov pochádzajúcich z tretích krajín po havárii v jadrovej elektrárni v Černobyle[14], sa stanovili najvyššie povolené úrovne rádioaktivity poľnohospodárskych výrobkov s pôvodom v tretích krajinách a určených na ľudskú spotrebu, ktorým musia vyhovovať dovážané výrobky a v súvislosti s ktorými sa v členských štátoch vykonávajú kontroly. Platnosť nariadenia (ES) č. 733/2008 však vyprší 31. marca 2010. 2. Kontaminácia určitých výrobkov s pôvodom v tretích krajinách, ktoré boli najväčšmi postihnuté nehodou v Černobyle, rádioaktívnym céziom ešte vždy presahuje najvyššie povolené hodnoty ustanovené v nariadení (ES) č. 733/2008. 3. Existuje vedecký dôkaz o tom, že doba trvania kontaminácie celého radu výrobkov vyrábaných z druhov, ktoré žijú alebo rastú v lesoch a lesnatých oblastiach, céziom 137 po havárii v Černobyle v podstatnej miere súvisí s fyzikálnym polčasom rozpadu tohto rádionuklidu, ktorý je 30 rokov. 4. Nariadenie (ES) č. 733/2008 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Článok 7 druhý odsek nariadenia (ES) č. 733/2008 sa nahrádza takto: „Jeho platnosť skončí: 5. 31. marca 2020, pokiaľ Rada už skôr nerozhodne inak, najmä ak zoznam vylúčených výrobkov uvedený v článku 4 obsahuje všetky výrobky vhodné na ľudskú spotrebu, na ktoré sa vzťahuje toto nariadenie; 6. v deň nadobudnutia účinnosti nariadenia Komisie uvedeného v článku 2 ods. 1 nariadenia (Euratom) č. 3954/87, ak toto nadobudnutie účinnosti nastane pred 31. marcom 2020.“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie . Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli Za Radu Predseda [pic][pic][pic][pic][pic][pic] [1] Odporúčanie Komisie zo 6. mája 1986, Ú. v. ES L 118, 7.5.1986, s. 28. [2] Rozhodnutie Komisie zo 7. mája 1986, Ú. v. ES L 120, 8.5.1986, s. 66. [3] Nariadenie Rady (EHS) č. 1388/86 z 12. mája 1986 (Ú. v. ES L 127, 13.5.1986, s. 1). [4] Nariadenie Rady (EHS) č. 1707/86 z 30. mája 1986 (Ú. v. ES L 146, 31.5.1986, s. 88). [5] Nariadenie Rady (EHS) č. 3955/87 z 22. decembra 1987 (Ú. v. ES L 371, 30.12.1987, s. 14). [6] Nariadenie Rady (EHS) č. 737/90 z 22. marca 1990 (Ú. v. ES L 82, 29.3.1990, s. 1). [7] Nariadenie Rady (ES) č. 616/2000 z 20. marca 2000, Ú. v. ES L 75, 24.3.2000, s. 1. [8] Ú. v. EÚ L 201, 30.7.2008, s. 1. [9] Nariadenie Komisie (ES) č. 1609/2000, Ú. v. ES L 185, 25.7.2000, s. 27. [10] Atlas ukladania cézia v Európe po havárii v Černobyle, Úrad pre vydávanie úradných publikácií Európskych spoločenstiev, Luxemburg 1998, kat. č. CG-NA-16-733-29-C, ISBN 92-828-3140-X. [11] Nariadenie zavádzajúce prísnejšie kontroly nepestovaných húb s pôvodom v 23 tretích krajinách prijaté Komisiou v r. 1999, nariadenie Komisie (ES) č. 1635/2006, Ú. v. EÚ L 306, 7.11.2006, s. 3 (prepracovaná verzia nariadenia Komisie (ES) č. 1661/1999, Ú. v. ES L 197, 29.7.1999, s. 17, zmeneného a doplneného nariadením Komisie (ES) č. 1627/2000 z 24. júla 2000, Ú. v. ES L 187, 26.7.2000, s. 7, nariadením Komisie (ES) č. 1621/2001 z 8. augusta 2001, Ú. v. ES L 215, 9.8.2001, s. 18, a nariadením Komisie (ES) č. 1608/2002 z 10. septembra 2002 (Ú. v. ES L 243, 11.9.2002, s. 7). [12] Ú. v. ES L 371, 30.12.1987, s. 11. Nariadenie naposledy zmenené a doplnené nariadením (Euratom) č. 2218/89 (Ú. v. ES L 211, 22.7.1989, s. 1). [13] Ú. v. EÚ L 201, 30.7.2008, s. 1. [14] Ú. v. ES L 82, 29.3.1990, s. 1.